ועדת הפנים והגנת הסביבה, כנסת 20, פרוטוקול מספר 773, 2018-12-17 09:00

יואב קיש: בוקר טוב, אני פותח את ישיבת ועדת הפנים והגנת הסביבה בנושא:

יואב קיש: הצעת חוק לתיקון פקודת הסמים המסוכנים, כ/816.

יואב קיש: לפניכם הנוסח המעודכן.

יואב קיש: אני אשמח לעשות הקראה של הנושאים שלא הוקראו, אחר כך לדון עליהם, לראות אם אנחנו מצליחים ליישר את ההדורים.

יואב קיש: המטרה שלי היום היא להגיע למתווה מוסכם, להצביע על הצעת החוק הנוכחית.

איילת לוי-נחום: קראנו בפעם האחרונה את כל ההצעה.

איילת לוי-נחום: אני אעבור על הנושאים שיושב-ראש הוועדה ביקש לשנות ואנחנו הכנסנו לתוך הנוסח.

יואב קיש: במידה ואחרי שנסיים את זה יהיו הערות נוספות למישהו מהדוברים או מהאנשים שנמצאים פה, הם יהיו מוזמנים להתייחס ספציפית לכל נושא, גם אם כבר דיברנו עליו, וזה כדי שלא יהיה מצב שדברים שחשבנו שעשינו לא עשינו.

יואב קיש: כמובן שאחרי שנסיים את הקטע הראשון הזה נהיה פתוחים לשמוע כל הערה בנוגע להצעת החוק.

איילת לוי-נחום: אני בעמוד 2, סעיף 25(ב).

איילת לוי-נחום: זה סעיף שקראנו אותו.

איילת לוי-נחום: הנוסח שחוזר לאורך כל החקיקה מדבר על "לפי דרישת המשטרה".

איילת לוי-נחום: אי אפשר להשאיר את זה בנוסח כך, צריך לפרט מי הקצין או מי הפונקציה במשטרה שאמורים להחליט.

איילת לוי-נחום: רישיון לעיסוק 25ב.

איילת לוי-נחום: (א) רישיון לעיסוק בקנבוס יינתן לפי שיקול דעתו של המנהל, ויותנה בקנבוס בתנאי אבטחה ומיגון לפי דרישת המשטרה.

יואב קיש: במקום המשטרה צריך להיות בעל סמכות ספציפית?

מירי פרנקל-שור: נכון.

יואב קיש: מה ההתייחסות של המשרד לבט"פ?

חיים ילין: סגרנו את זה פעם שעברה.

תמר לברטי: בהמשך יש את הגורם המוסמך לפנות.

תמר לברטי: אין בעיה להגיע לגורם מוסמך כזה.

תמר לברטי: הגורם המוסמך הוא ראש חטיבת האבטחה.

יואב קיש: איפה הסעיף שבו הגדרנו את התפקיד וכתבנו "או ניצב אחר"?

טל ימיני: זה לגבי מינוי.

תמר לברטי: זה רק קביעת התנאים.

איילת לוי-נחום: את התנאים קובע המנהל.

יואב קיש: פה יש לי את המנהל של משרד הבריאות שאחראי על כל היחידה.

יואב קיש: אין לי בעיה שיהיה כתוב "אותו גורם אחראי מהמשטרה או מישהו שהוא ממנה".

יואב קיש: אני רוצה גורם אחד שלא יהיה משטרה.

טל ימיני: אנחנו עובדים מול חטיבת אבטחה ורישוי במשטרה.

טל ימיני: בראש חטיבת אבטחה ורישוי, שתחתיה נמצא כל עולם האבטחה והמיגון האזרחי במדינת ישראל שמונחה על פי חוק או החלטות ממשלה, עומד קצין בדרגת תת ניצב.

טל ימיני: זה מה שקורה היום.

טל ימיני: זה עובד טוב.

יואב קיש: אנחנו מחליפים את המילה "משטרה" במילים "ראש חטיבת אבטחה ורישוי".

יואב קיש: מה יקרה אם מחר יקראו לו שם אחר, אם ישנו את התפקיד?

יואב קיש: צריך להוסיף: "או קצין אחר שמינה המפכ"ל לטובת העניין".

מירי פרנקל-שור: אתה צריך להגדיר את הדרגה.

יואב קיש: דרגת תת ניצב, כדי שלא נהיה במצב שבשינוי ארגוני של המשטרה - -

איילת לוי-נחום: בסעיף (א1) הוספנו, לבקשת יו"ר הוועדה, את סוגית הפרסום.

איילת לוי-נחום: (א1) תנאי הרישיון לעיסוק בקנבוס, לרבות תנאי האבטחה והמיגון, וכן מסמכים הנדרשים ממבקש הרישיון, לפי פקודה זו, יפורסמו באתר האינטרנט של משרד הבריאות; פרסום התנאים והמסמכים האמורים באתר האינטרנט של משרד הבריאות יהא תנאי לדרישתם.

יואב קיש: מישהו רוצה להעיר לנוסח?

שרונה עבר הדני: במצב הקיים היום הכל מפורסם באתר.

שרונה עבר הדני: רציתי להכניס כאין איזו שהיא הסתייגות.

שרונה עבר הדני: מה שקורה היום זה שאדם מגיש כל מה שנדרש באתר, ואז מועלות שאלות, מבקשים השלמות, תוספות.

שרונה עבר הדני: עשוי להשתמע מכאן שברגע שזה לא מופיע באתר אי אפשר יהיה לשאול שאלות ולדרוש הסברים נוספים.

שרונה עבר הדני: זה לא נראה לי סביר.

יואב קיש: בדיוק זה מה שעשינו בנושא של עסקים קטנים ורישוי עסקים.

יואב קיש: את מכירה את זה.

יואב קיש: שם אתם לא הגורם המרשה.

יואב קיש: בדיוק מהתופעה הזאת רצינו להימנע.

יואב קיש: אני אחדד ואומר: כן, ניתן לדרוש, רק אי אפשר לצפות לקבלה מאותו אדם.

יואב קיש: אתם תדאגו שכל התנאים, כולל הכל, יהיו במקום.

יואב קיש: אם לא, אתם לא עושים את מלאכתכם כראוי.

יואב קיש: במקום הזה אני לא בא בטענות למבקש.

שרונה עבר הדני: אני לא באה בטענות למבקש.

שרונה עבר הדני: התנאים בפרטי פרטים מופיעים באתר.

שרונה עבר הדני: מבקש יכול לדעת מראש מה הדרישות ממנו, אבל עדיין המציאות היא שלא אחת מגיעות אלינו בקשות קצת שונות.

יואב קיש: אני לא רוצה שתבואו בדרישה שלא ביקשתם מראש.

יואב קיש: אם הייתה דרישה קיימת, תכתבו לו: הגשת את החומר הזה, אנחנו ביקשנו את החומר הזה, נא תשלים.

יואב קיש: אני לא רוצה, ואני אומר את זה בצורה מפורשת, שיהיו דרישות שעולות לאורך התהליך של האישור ולא ניתנו בהתחלה.

יואב קיש: אם מישהו לא נתן מה שרצית, בקשה.

שרונה עבר הדני: כל הדרישות מתייחסות להוכחת עמידה בתנאים.

יואב קיש: אז אין לך בעיה.

שרונה עבר הדני: לא תנאים חדשים.

שרונה עבר הדני: כתוב כאן מסמכים.

שרונה עבר הדני: לפעמים המסמך שהוגש לא עומד בתנאים.

יואב קיש: את צריכה לפרט מה המסמך הנדרש שמשמעותו עמידה בתנאים.

יואב קיש: אם הוגש מסמך אחר, אין לך בעיה להגיד: תביא לי את המסמך שאני רוצה.

יואב קיש: אם יש משהו בצילום שיצא לא טוב ולא רואים, את יכולה להגיד לו.

יואב קיש: אני לא רוצה להיות במצב שאני משאיר פתח.

יואב קיש: אני לא אשאיר פתח בחוק הזה למצב שבו קיבלת את כל מה שביקשת - לא רק את, גם המשטרה - ועכשיו את רוצה לבקש משהו אחר, ועוד בחיוב של לוחות זמנים.

יואב קיש: לא יהיה.

יואב קיש: נא להמשיך.

איילת לוי-נחום: אני עוברת לסעיף הבא אחריו, לסעיף 25ב1.

איילת לוי-נחום: 25ב1 (א) המלצת - - כאמור בסעיף 25ב(ב) תהיה לעניין אי מניעה לתת רישיון למבקש מטעמים של שלום הציבור וביטחונו, לרבות בשל עברו הפלילי או בשל טעמים הנוגעים למהימנותו.

איילת לוי-נחום: המשטרה תיתן את המלצתה לגבי כל מי שמחויב ברישיון על פי פקודה זו.

הדס פטר: הסעיף הזה נועד לדון בהמלצות של המשטרה.

הדס פטר: כשאנחנו מדברים על המלצות המשטרה, זה לא קביעת תנאים לאבטחה ומיגון שזה ראש אגף האבטחה, אלא תנאים לרישיון.

הדס פטר: המלצה ניתנת על ידי המשטרה.

הדס פטר: יש לנו את גורמי אח"מ שנותנים את ההמלצה.

איילת לוי-נחום: צריך לקבע אותה.

יואב קיש: זה לא אותו סעיף.

איילת לוי-נחום: זה סעיף אחר.

יואב קיש: וגם לא אותו תפקיד.

יואב קיש: פה התפקיד הוא אותו אחד שהגדרנו קודם.

הדס פטר: לגבי תנאי אבטחה ומיגון - -

יואב קיש: זה תת ניצב.

יואב קיש: יש לנו ניצב בהמשך החוק, נכון?

הדס פטר: לא לזה.

הדס פטר: אנחנו מדברים על המלצה מקצועית לגבי שלום הציבור וביטחונו.

יואב קיש: זה ראש אח"מ?

יואב קיש: מה זה סעיף 25ב(ב)?

איילת לוי-נחום: זו ההמלצה לתת את הרישיון לעיסוק בקנבוס.

יואב קיש: זה האישור לבקשת הרישיון.

יואב קיש: את מה ששם ראש יק"ר עושה.

הדס פטר: ראש יק"ר נותן את הרישיון.

יואב קיש: זו צריכה להיות דרגה זהה.

הדס פטר: כשמדברים על המלצות המשטרה, בין אם זה למינויים, בין אם זה למתן רישיון, מדברים על המשטרה.

הדס פטר: אני לא חושבת שצריך לרדת לרזולוציות מי בדיוק במשטרה.

הדס פטר: זה מפתיע אותי שאת מבקשת לדעת בדיוק מי.

הדס פטר: זה משטרה.

איילת לוי-נחום: גם בפקודת הסמים המסוכנים, גם בחוק רישוי עסקים, גם בחוק הגבלת שימוש במקום יש ציון של בעל התפקיד.

הדס פטר: כשמדברים על המלצת המשטרה לגבי שלום הציבור וביטחונו, מדברים על המשטרה.

הדס פטר: מי שנותן את ההמלצה הזאת זה גורמים אח"מים.

יואב קיש: יש לכם פה סמכות של החלטה.

יואב קיש: בגלל זה שאלתי מה זה 25ב(ב).

יואב קיש: אם זו החלטה לאשר או לא, זו לא המלצה.

הדס פטר: זו לא החלטה.

הדס פטר: כשבא היק"ר לתת רישיון, הוא אמור לקבל as is את התנאים של מיגון ואבטחה.

יואב קיש: גם שם יש לכם סמכות נפרדת לפסול אם מישהו לא עומד.

הדס פטר: נכון.

הדס פטר: לפני שהוא נותן את הרישיון לאותו גורם חובה עליו לקבל המלצת משטרה.

מירי פרנקל-שור: מי נותן את ההמלצה ברישוי עסקים?

טל ימיני: המשטרה נותנת אישור.

איילת לוי-נחום: בחוק לא כתוב משטרה.

טל ימיני: המשטרה היא נותן האישור.

טל ימיני: מופיע השר לבט"פ, כאשר נגזר מזה שהמשטרה וכיבוי אש נותנים אישור.

יואב קיש: אני לא מדבר מעשית.

יואב קיש: מעשית אנחנו בסדר.

יואב קיש: האם בנוסח החוק נכון להכניס את בעל התפקיד?

טל ימיני: אני חושב שלא.

יואל הדר: אפשר לכתוב "קצין מוסמך שהוסמך על ידי השר".

טל ימיני: יש המלצה של המשטרה.

איילת לוי-נחום: אחד הגורמים בחוק רישוי עסקים הוא המפקח הכללי של משטרת ישראל או קצין משטרה בכיר אחד שהוא הסמיך לעניין זה.

טל ימיני: זה לסעיף 7.

טל ימיני: סעיף 7 זה לעניינים מסוימים.

טל ימיני: זה להתניית תנאים, זה לשנות את התנאים, זה להכניס תנאי כשיש מצב שמחייב.

יובל לנדשפט: אנחנו בעד שזה יישאר קצין משטרה בכיר.

יואב קיש: זה נושא משפטי פרופר, זה לא קשור לעמדת משרד הבריאות.

הדס פטר: אנחנו יודעים שבחוקים אחרים לא כותבים את הגורם, כותבים שהמשטרה תיתן את המלצתה.

הדס פטר: בפועל אנחנו יכולים להגיד שזה ראש אח"מ או מי מטעמו, מי שהוא מינה.

הדס פטר: אני חושבת שזו חריגה מכל חקיקה אחרת שמדברת על המלצה לעניין שלום הציבור וביטחונו.

איילת לוי-נחום: זו לא חריגה.

איילת לוי-נחום: צריך לקבוע את הגורם שנותן את ההמלצה של המשטרה.

איילת לוי-נחום: מי במשטרה נותן את ההמלצה הזאת?

תמר לברטי: המקבילה של הסעיף הזה היא בחוקים שמסמיכים את הפקחים, את המאבטחים.

איילת לוי-נחום: שם קובעים גורם.

איילת לוי-נחום: האם בחוק הגבלת שימוש במקום לא כתבתם את הגורם?

מירי פרנקל-שור: בחוקים אחרים כתוב הקצין המוסמך, או לפחות מוגדרת דרגתו.

טל ימיני: לאיזה עניין?

מירי פרנקל-שור: לא משנה.

מירי פרנקל-שור: המלצת המשטרה פה היא קריטית.

מירי פרנקל-שור: זו לא יכולה להישאר המלצת משטרה באופן אמורפי, חייבת להיות הגדרה של בעל תפקיד בדרגה מסוימת.

הדס פטר: זה ראש אח"מ או מי מטעמו.

יואב קיש: נחזור לזה בהמשך.

מירי פרנקל-שור: יפעת, תסתכלו בחוק הגבלת שימוש במקום לשם מניעת ביצוע עבירות.

מירי פרנקל-שור: מופיע שם קצין משטרה מוסמך, מפקד מחוז או מפקד יחידה ארצית במשטרת ישראל בדרגת תת ניצב.

טל ימיני: זה לעניין צו.

מירי פרנקל-שור: אין בחקיקה הסמכת המשטרה באופן אמורפי, יש הסמכה של בעל תפקיד.

יואב קיש: אני מבקש את עמדת משרד המשפטים.

הדס פטר: זו לא הסמכה פה, זו המלצה.

יואב קיש: אנחנו שמים רגע בצד את נושא המשטרה.

איילת לוי-נחום: הסעיף הבא הוא 25ב1(ג).

איילת לוי-נחום: (ג) היה מבקש הרישיון או מי שנדרש לגביו רישיון תושב חוץ, תאגיד זר או תאגיד שאחד מבעלי העניין בו הוא תושב חוץ, רשאית המשטרה לתת המלצה שלילית בשל היעדר יכולת לאמת את המידע.

איילת לוי-נחום: לנו הייתה הצעה אחרת.

יואב קיש: תקריאי את ההצעה.

איילת לוי-נחום: (ג) היה מבקש הרישיון או מי שנדרש לגביו רישיון תושב חוץ, תאגיד זו או תאגיד שאחד מבעלי העניין בו הוא תושב חוץ (בפרק זה – משקיע זר), וסברה המשטרה כי אין באפשרותה לאמת את המידע בעניינו, תפנה המשטרה לקבלת החלטת הוועדה לבחינת רישיון לעיסוק בקנבוס למשקיים זרים ( להלן - הוועדה).

איילת לוי-נחום: הוועדה לבחינת 25ז2.

איילת לוי-נחום: (א) בתוך 60 ימים מיום פרסומו של חוק זה תוקם ועדה לבחינת מתן תן רישיון רישיון לעיסוק בקנבוס למשקיעים זרים (להלן – הוועדה), ואלה לעיסוק בקנבוס חבריה: למשקיים זרים

איילת לוי-נחום: לביטחון הפנים, והוא יהיה היושב-ראש1

איילת לוי-נחום: נציג משרד הבריאות מקרב עובדי משרד הבריאות;

איילת לוי-נחום: לאיסור הלבנת הון;

איילת לוי-נחום: (ב) הוועדה תחליט בעניין מתן רישיון לעיסוק בקנבוס למשקיעים זרים, בהתאם לפניית המשטרה כאמור בסעיף 25ב1(ג) לפקודה.

איילת לוי-נחום: (ג) יושב ראש הוועדה או מי שהסמיך לכך רשאי להזמין לדיוני הוועדה כל אדם או בעל תפקיד אשר עשוי לדעתו לסייע לעבודתה של הוועדה; (ד) לשם מילוי תפקידה רשאית הוועדה לקבל כל מידע שתמצא לנכון מרשימת הגופים שיקבע השר לביטחון פנים בצו/ בתקנות, באישור שר המשפטים.

איילת לוי-נחום: (ה) השר לביטחון הפנים באישור שר המשפטים יקבעו הוראות לעניין סדרי עבודת הוועדה.

יואב קיש: אני מבקש שתהיה הגדרה של לוחות זמנים.

יואב קיש: כתבנו ארבעה חודשים או שישה חודשים.

יואב קיש: מה קורה אם המשטרה לא חוזרת עם תשובה?

יואב קיש: יש פה נושא שצריך לחשוב עליו.

יואב קיש: גם לוועדה הזאת צריך לקצוב את זמן ההחלטה.

יואב קיש: מפריע לי שהכל פה פרוץ, אנשים יכולים לחכות אני לא יודע כמה זמן.

יואב קיש: זה צריך להיות מוגדר.

יואב קיש: אם אחרי ארבעה חודשים מיום הגשת הבקשה ראש יק"ר לא קיבל את עמדת המשטרה, הוא יוציא מכתב שבתוך חודש עוברים למסלול ירוק.

יואב קיש: אם אתם חורגים מארבעה חודשים או מהשישה חודשים שלכם, אתם מקבלים ארכה של חודש מיק"ר.

יואב קיש: אם לא עניתם תוך חודש, ייראה כאילו המשטרה אישרה.

יואב קיש: הוועדה צריכה תוך חודשיים מרגע שהגיעה הבקשה לקבל תשובה.

יואל הדר: אנחנו מתנגדים לסעיף הזה.

יואל הדר: מי שאמור לקבוע אם יש חשש לשלום הציבור זה המשטרה, לא אף גורם אחר.

יואל הדר: אנחנו יוצאים מתוך הנחה שכל שאר חברי הוועדה תומכים באותו אחד, רוצים אותו.

יואל הדר: כל המטרה של הוועדה הזאת היא שלום הציבור, לא לעודד משקיעים זרים.

יואל הדר: אנחנו יוצאים מתוך הנחה שכולם רוצים לעודד משקיעים זרים.

יואל הדר: אם אדוני רוצה להקים ועדה כי המשטרה לא יודעת מה לעשות, היא נמצאת בחוסר אונים, אז יש עוד שני גופים שאני יכול לחשוב שאולי יש להם מידע שאין למשטרה.

יואב קיש: מי הם?

יואל הדר: הרשות להלבנת הון, שהיא כן מוזכרת פה, והרשות לניירות ערך.

יואל הדר: שני הגופים האלה יכולים להיות מייעצים למשטרה בנושא הזה.

יואל הדר: הם לא מחליטים.

יואל הדר: המשטרה היא זאת שצריכה לקבל החלטה.

יואל הדר: בהחלט יכולה להיות התייעצות איתם.

יואל הדר: גם פה צריך לקצוב זמן, אני מסכים עם הדבר הזה.

יואל הדר: בהנחה שמגיעים למצב שאין תשובה לדבר הזה, שלא יודעים להחליט, למרות שיש התייעצות עם הגורמים האלה – לא התייעצתי עם חבריי פה, הם יכולים להתנגד למה שאני אומר - אז מביאים את זה להחלטה של היועץ המשפטי לממשלה.

יואל הדר: במקרה כזה אין שום מניעה להוציא את זה מאיתנו, היועמ"ש לממשלה יקבל את ההחלטה בנושא לכאן או לכאן.

יואל הדר: הוא אחראי על אכיפת החוק, הוא זה שיקבל את ההחלטה בעניין הזה.

יואב קיש: אני מקבל את ההערות.

יואב קיש: חשוב לי שתהיה ועדה.

יואב קיש: אני מוכן שההחלטה בסוף תהיה של היועמ"ש, אבל אני רוצה שזה יבוא עם המלצת הוועדה.

יואב קיש: אני מקבל את ההערה שלך לכתוב את הנציג של רשות לניירות ערך במקום נציג האוצר.

ציון אפרתי: אנחנו רוצים שיהיה נציג של האוצר.

יואב קיש: יש לכם נציג של רשות ניירות ערך ושל הרשות לאיסור הלבנת הון.

יואב קיש: אני חושב שהחשיבות שלהם יותר גדולה.

יואב קיש: אני רוצה לשמר את המבנה כמו שהוא.

יואב קיש: יש גם למשרד הכלכלה נציג.

יואב קיש: האוצר פחות דומיננטי פה.

חיים ילין: לרשות ניירות ערך יש אגף חקירות, מה שאין לאוצר.

יואב קיש: מבחינת המבנה, במקום נציג משרד האוצר יהיה נציג רשות ניירות ערך.

יואב קיש: יש לנו ביטחון פנים, ניירות ערך, משרד בריאות, הלבנת הון וכלכלה.

יואל הדר: כלכלה לא רלוונטיים לנושא.

יואב קיש: בוודאי שמשרד הכלכלה רלוונטי.

יואב קיש: בוא ניקח מצב תיאורטי שבו יש לנו 100 בקשות שלגביהן יש חוסר מידע.

יואב קיש: אתה בא ואומר: האינטרס של המשטרה זה שה-100 האלו יהיו פסולות.

יואב קיש: אני בא ואומר לך: אם אני אפסול את כל ה-100 האלה, אני לא נותן לשוק להתפתח.

יואב קיש: הדרך היחידה שלי לייצר השקעות במשק זה להביא את הכסף הזה.

יואב קיש: מה לעשות שלמשטרה אין מידע, היא לא יכולה לאמת.

יואב קיש: יכול להיות שמתוך ה-100 האלה 10, 5, 1, 50 הם אנשים שלא היינו רוצים.

יואב קיש: אם אני באופן גורף פוסל את כל ה-100 האלה, אני לא מפתח את השוק, אני נשאר בשוק מצומצם בלי השקעות.

יואב קיש: אני לא רוצה להיות שם.

יואב קיש: אני רוצה לאזן בין זה שהמשטרה רוצה לפסול את מי שהיא לא מזהה, לבין הצורך של השוק בהשקעות זרות וכניסת משקיעים זרים.

יואב קיש: הבעיה היא לא אם המשטרה אמרה "לא" או אם היא אמרה "כן", הבעיה היא אם היא לא יודעת.

יואב קיש: יהיו מקרים שהיא לא תדע.

יואב קיש: אני לא רוצה לפסול באופן גורף את כל המקרים שבהם המשטרה אומרת שהיא לא יודעת.

יואב קיש: אני רוצה במקרים האלה לאפשר מנגנון שיאשר את אותו משקיע.

יואב קיש: המקרה הזה ילך לוועדה הזאת.

יואב קיש: הוועדה הזאת תיתן את המלצתה ליועץ המשפטי לממשלה, הוא זה שיחליט.

יואל הדר: אנחנו מדברים על גופים שיכולים לתת מידע שיש להם.

יואל הדר: משרד הכלכלה לא יכול למסור.

יואל הדר: מדובר פה על שלום הציבור.

יואב קיש: יואל, כשיש לך מידע אתה יכול לפסול.

יואל הדר: נניח שהמידע לא מספיק כדי לפסול.

יואל הדר: המטרה היא לא לפסול.

יואב קיש: אתה רוצה בלי מידע לפסול.

יואל הדר: לא בהכרח.

יואב קיש: זה מה שאתה אומר.

יואל הדר: לא אמרתי את זה.

יואל הדר: אמרתי שאני לא פוסל כי אני לא יודע.

יואב קיש: אם אתה לא יודע, אז אין לך בעיה - -

יואל הדר: יש לי מידעים מסוימים.

יואל הדר: באחד הסעיפים פה כתוב שצריך למסור את המידע.

יואל הדר: אנחנו לא יכולים לחשוף בפניהם מידע.

יואל הדר: בפני רשות ניירות ערך ובפני הרשות לאיסור הלבנת הון אפשר לחשוף מידע.

יואל הדר: ברור שלמשרד האוצר ולמשרד הכלכלה יש אינטרס לקדם, רק הם לא צריכים להיות בוועדה, הם לא יתרמו שום דבר לוועדה.

יואל הדר: נניח שיש מקרה שרשות ניירות ערך אומרת: אנחנו מכירים את האיש הזה, הוא בסדר.

יואל הדר: זה יוריד את אי הוודאות לגבי אותו גורם.

יואל הדר: משרד הכלכלה לא יכול לתרום שום דבר.

יואל הדר: אם שחררנו, מצוין.

יואב קיש: גם אם כן וגם אם לא אין בעיה.

יואב קיש: הבעיה היא כשאתה לא יודע מה לעשות.

יואל הדר: אין בעיה במצב שבו שחררנו ובמצב שלא שחררנו.

יואל הדר: אם נשארו 80 גופים מתוך ה-100 שאנחנו לא יודעים להחליט לגביהם, זה מגיע ליועמ"ש, ואז לאוצר ולכלכלה יש say בפני אותו גורם שאפשר לדון.

יואל הדר: זה הדיון שאתה מתכוון אליו.

יואל הדר: לדיון בוועדה אין שום משמעות.

יואב קיש: מה שלי חשוב זה שההחלטה תצא מהמשטרה כשהמשטרה לא יודעת, ושמי שמחליט ישמע שיקולים של גורמים כלכליים, לא רק שיקולים משטרתיים.

תהילה ורון: אנחנו תומכים בוועדה.

תהילה ורון: יש כאן איזה שהוא ניסיון להציג איזה שהוא מצג לפיו כל ההחלטות עולות לוועדה.

תהילה ורון: אנחנו לא מדברים על זה, אנחנו מדברים רק על החלטות שהמשטרה לא יודעת מה לעשות בקשר אליהן והיא אומרת שהיא לא יכולה לאמת את המידע הזה.

תהילה ורון: משרד הכלכלה, גם בתור מי שמנהל משאים ומתנים להסכמי השקעות, מכיר את כל המחויבויות הבינלאומיות של ישראל, מעורב הכי שאפשר בנושא משקיעים ותעשייה מקומית.

תהילה ורון: יש לנו את היכולת לבוא ולאסוף מידע.

תהילה ורון: אני לא מקבלת את זה שאין לנו תרומה לוועדה.

תהילה ורון: יש לנו נספחים שיושבים בכל מיני מקומות בעולם, הם יכולים לבוא ולאסוף מידע, אולי לתת למשטרה את מה שחסר לה, להגיד לה: אנחנו יכולים לברר לך על החברה הזאת, על חברה אחרת, על האדם הזה, על המשטר הזה, על הפקיד הזה במשטר.

תהילה ורון: זה דבר אחד.

תהילה ורון: דבר שני, לנו כן חשובות ההשקעות הזרות, אנחנו לא מסתירים את זה, זה לגמרי על השולחן.

תהילה ורון: משרד הכלכלה מעורב בעוד הרבה היבטים ביטחוניים.

תהילה ורון: אנחנו מאשרים ייצוא של מוצרים דו-שימושיים, אנחנו מאשרים ייבוא של כלי נשק לישראל.

תהילה ורון: עד לפני שנתיים אישרנו את כל הייבוא של הארטילריה, הטנקים.

תהילה ורון: אני לא חושבת שזה מדויק לבוא ולטעון שיש לנו בעיות של סיווגים, בעיות של חשיפת מידע.

תהילה ורון: יש לנו היתרים של שר האוצר לראות את כל המידעים הרלוונטיים מהמכס, יש לנו את הסמכות ואת הסיווג הביטחוני כדי לדעת דברים מאוד מאוד חשובים.

תהילה ורון: לא מדובר כאן במקרה שיש לכם מידע ואתם אומרים: האם אפשר לחשוף את זה בפני משרד הכלכלה או לא.

תהילה ורון: זה המקרה שלגביו אני חושבת שנכון לקחת כמה גופים.

תהילה ורון: אם מייצרים ועדה כזאת - אנחנו במשרד הכלכלה מאוד תומכים – אנחנו חושבים שיש מקום שהוועדה הזאת תהיה לא רק למשקיעים זרים.

תהילה ורון: אני חושבת שלבוא ולשים את המשקיעים הזרים בפרונט של החקיקה הזאת - -

יואב קיש: הם לא בפרונט.

יואב קיש: את המשקיעים המקומיים הם מכירים, הם לא צריכים שום דבר.

תהילה ורון: אם את המשקיעים המקומיים הם מכירים, הם לא יגיעו לוועדה.

יואב קיש: אין מצב של חוסר מידע על משקיעים מקומיים.

יואב קיש: אם תהיה סיטואציה של מישהו מקומי שלגביו אין מידע - -

הדס פטר: אין סיטואציה כזאת.

יואל הדר: זה לא רלוונטי.

יואב קיש: הם רוצים שלא תהיה אפליה בין משקיע מקומי למשקיע זר.

תהילה ורון: עמדת משרד הכלכלה היא שזה יישאר בפורום של הוועדה, שזה לא צריך להגיע ליועץ המשפטי לממשלה.

יפעת רווה: היועץ המשפטי לממשלה מכריע בשאלות משפטיות.

יפעת רווה: אני לא בטוחה שזו שאלה משפטית.

יפעת רווה: אנחנו לא מביאים משהו להכרעת היועץ מבלי שאנחנו מתייעצים עם לשכת היועץ.

יפעת רווה: זו פעם ראשונה ששמעתי את ההצעה הזאת.

יפעת רווה: זה דבר שאנחנו צריכים לבדוק איתו.

יואב קיש: אני מקבל, אי אפשר להביא את זה להכרעת היועץ.

הדס פטר: צריך להיזהר במינוח.

הדס פטר: משטרת ישראל לא פוסלת אנשים סתם.

הדס פטר: הציבור מינה אותנו להיות מופקדים על שלום הציבור וביטחונו.

הדס פטר: זה התפקיד שלנו, אנחנו עושים כמיטב יכולתנו כדי למלא את זה.

הדס פטר: ברור שיש אינטרס כלכלי למדינת ישראל לקדם את הסיפור הזה.

הדס פטר: האינטרסים הכלכליים ברורים, הם לא שאלה, הם לא שחקן במשחק.

הדס פטר: החוק הזה נועד, וזה תפקיד המשטרה, לבדוק, לאור העובדה שיש אינטרסים כלכליים, איך אנחנו מגינים על שלום הציבור וביטחונו.

הדס פטר: זה הדבר היחידי שאנחנו רוצים לבדוק פה.

הדס פטר: לא צריך גורמים כלכליים כדי שיגידו לנו שיש אינטרס כלכלי.

יואב קיש: יש לכם כאן

יואב קיש: גם אפשרות לבטל רישיון של מישהו, נכון?

הדס פטר: על הפרת תנאים.

יואל הדר: רק על אבטחה ומיגון, לא על מידע על אותו אדם.

הדס פטר: אני לא רוצה שיגיע אלי גורם זר שיציג לי ניירות יפים אבל יסתבר שעומדים מאחוריו כל מיני גורמים.

הדס פטר: אני מסכנת בכך את הציבור בישראל.

הדס פטר: הבעיה היא אימות מידע.

יואב קיש: הוא מסכן את ביטחון הציבור בישראל?

הדס פטר: אני לא יודעת.

יואב קיש: את לא יודעת.

יואב קיש: אתם בודקים מבחינת מיגון ואבטחה.

יואב קיש: הסכנה היא הזליגה.

יואב קיש: יכולה להיות סכנה מכך שאותו גורם יוציא את זה החוצה, יעשה בחוץ דברים שאנחנו לא רוצים.

יואב קיש: אני לא חושב שאותו גורם זר מסכן את שלום הציבור בישראל.

יואב קיש: נגיד שיש 100 מקרים שאין לנו מידע עליהם, כאשר אחד מתוכם הוא גורם עברייני שנכנס בדלת לא דלת.

יואב קיש: אם אני יוצא מתוך הנחה שהמיגון והאבטחה בפיקוח, באישור, שאין זליגה לשוק המקומי, אז בין לא לאשר 100 או לאשר 100 ואולי בדלת האחורית נכנס אחד - זה ניהול סיכונים.

יואב קיש: אפשר גם לא לתת לאנשים לנסוע במכוניות ואז לא יהיו תאונות דרכים.

הדס פטר: אם הבעיה שלנו היא העדר יכולת לאמת מידע, כמו שאמר פה היועץ המשפטי של הבט"פ, אנחנו צריכים לפתור את הבעיה הזאת.

הדס פטר: איך פותרים את הבעיה הזאת?

הדס פטר: לא על ידי הכנסת גורמים שיש להם שיקולים כלכליים, אלא על ידי אנשים שיכולים לעזור לי לאמת את המידע.

הדס פטר: מי הגופים שיכולים לעזור לי?

הדס פטר: ניירות ערך - -

יואב קיש: מה אם בסוף לא תדעי?

יואב קיש: המטרה של הוועדה הזאת, בניגוד למה שאת אומרת עכשיו, היא לא לנסות לאמת את המידע.

יואב קיש: אני יוצא מתוך הנחה שאפילו עם כל הגורמים שאספנו עדיין נהיה בשאלה של חוסר מידע ספציפי לגבי גורם כזה או אחר.

יואב קיש: אני רוצה שבמקום הזה תהיה החלטה שכוללת בתוכה מגוון שיקולים.

יואב קיש: גם שיקולים של משרד הכלכלה חשובים פה.

הדס פטר: אנחנו חושבים שאנחנו לא יכולים לקחת סיכונים בעניין הזה.

יואב קיש: אני חלוק עלייך.

הדס פטר: אם הגורמים האלה באים לסייע לי לאמת מידע - -

יואב קיש: לא.

הדס פטר: ברגע שאני מקבלת מידע אני בודקת אותו.

הדס פטר: אני אמונה על שלום הציבור וביטחונו.

יואב קיש: הוויכוח בינינו הוא לא באותו level.

יואב קיש: את מסתכלת על זה שהוועדה הזאת, ואולי זה עיקר הטעות בהבנה שלנו, נועדה לתת לכם את היכולת לאמת מידע על המשקיע.

יואב קיש: ככה הרגע אמרת.

יואב קיש: אני צודק?

הדס פטר: כן.

הדס פטר: מי נותן את ההחלטה על שלום הציבור?

יואב קיש: אז לא.

יואב קיש: עכשיו אני מבין את ההערה שלכם על כך שמשרד הכלכלה לא רלוונטי.

יואב קיש: עכשיו אני מבין יותר לעומק מאיפה העמדה שלכם.

יואב קיש: מטרת הוועדה היא לא לעזור לכם להסיר את חוסר המידע שלכם על אותו גורם.

יואב קיש: מטרת הוועדה היא לקחת החלטה במקומות בהם אין לכם מידע.

יואב קיש: המקרים האלה יהיו.

יואב קיש: את אומרת לי שאת המקרים האלה שאת לא יכולה לאמת או לא יודעת מול מי את עומדת את רוצה לפסול קטגורית.

יואב קיש: זאת העמדה שלך.

הדס פטר: אני לא מוכנה לקחת סיכון אם אין לי הוכחה - -

יואב קיש: זו העמדה שלך.

יואב קיש: אני מתנגד לעמדה שלך.

יואב קיש: אני אומר שבמקומות האלה אפשר להפעיל שיקול דעת, וזו מטרת הוועדה.

יואב קיש: בגלל זה הוועדה הזאת היא לא משטרה, אף על פי שיושב–ראש הוועדה הוא מטעם משרד הבט"פ.

הדס פטר: האם אדוני אומר שאני אוכל להטיל וטו בעניין של שלום הציבור וביטחונו?

יואב קיש: לא, יש הצבעה.

הדס פטר: למה?

הדס פטר: הרעיון של הוועדה הזאת הוא לאסוף עוד מידע.

יואב קיש: לא.

הדס פטר: גם.

הדס פטר: עובדה שנותנים לה סמכויות לקבל כל מידע מכל גורם.

יואב קיש: אני רוצה להסביר בצורה הכי ברורה מה מטרת הוועדה הזאת.

יואב קיש: אתם קיבלתם בקשה לרישיון.

יואב קיש: עשיתם על אותו אדם, על אותו תאגיד את כל הבדיקות שאתם יכולים.

יואב קיש: או שאתם לא יכולים לאמת, או שיש לכם קצת מידעים, או שאתם לא מרגישים מספיק נוח איתם, לא משנה מה.

הדס פטר: אין לנו מידע.

יואב קיש: יכול להיות שיש לך מידע שהוא לא מספיק בשביל נקיטת עמדה.

יואב קיש: אם יש לך את מספר ההתאגדות שלו בפיג'י, יכול להיות שאת יודעת מה מספר ההתאגדות אבל אין לך יכולת להחליט אם האדם הזה או התאגיד הזה, מבחינת הבדיקה שאתם עושים, יכול לקבל שלילה או חיוב.

יואב קיש: את אומרת: אני רוצה לאסוף את כל הגופים שאני יכולה לאסוף, אולי כולם יתנו לי את המידע שהם יודעים, אולי פתאום אני אדע יותר ואוכל לקחת החלטה.

הדס פטר: ולהמשיך לבדוק.

יואב קיש: את אומרת:

יואב קיש: אם הגעתי למצב שאני לא יודעת, אני רוצה לפסול אותו.

יואב קיש: אני אומר לך בצורה הכי ברורה: לא, זו לא כוונת המחוקק.

יואב קיש: אני לא שם את הגורמים בוועדה בשביל לתת מידע, אני שם אותם בשביל לתת נקודת השקפה אחרת לגבי מכלול הסיכונים.

יואב קיש: אני חושב שתפקידה של הוועדה הזאת הוא לאזן בין צד אחד, בין הצורך הברור של המשטרה לפסול כל אחד שלא יודעים עליו, לבין הצורך של הכלכלה לקבל השקעות של גופים זרים.

יואב קיש: עשיתי מבנה שמאפשר רוב לגופים רגולטורים שהתפקיד שלהם הוא לדאוג לשלום הציבור – משרד הבט"פ, הרשות לאיסור הלבנת הון והרשות לניירות ערך.

יואב קיש: אלה שלושה גופים מתוך חמישה שהאינטרס המוביל אצלם הוא שלא ירמו משקיעים, שלום ציבור וכיוצא בזה.

יואב קיש: פה אני חושב שאני מאזן.

יואב קיש: אם הייתי עושה רוב אחר, אם הייתי שם את משרד האוצר, משרד הכלכלה ומשרד החקלאות, הייתם צריכים לדאוג יותר, אבל זה לא המצב.

יואב קיש: נתתי לאינטרס של ביטחון הציבור רוב בוועדה, אבל עם אפשרות לשמוע את הקול של הגופים שמדברים מנקודת מבט אחרת.

הדס פטר: אם יש לנו מידע מחשיד, אנחנו יכולים לפי האמנה של האינטרפול לפנות למדינה זרה ולברר.

הדס פטר: כשאני במצב שאין לי שום מידע, אני לא יכולה לפנות לאינטרפול ולבקש מידע על אותו משקיע זר.

יואב קיש: מה זה "מידע"?

יואב קיש: את פונה בבקשה.

הדס פטר: אני פונה בבקשה.

הדס פטר: ככל שהבקשה לא מעלה איזה שהוא חשד, אין לי בסיס לפי כללי האמנה לפנות לאותה מדינה ולברר עליו מידע.

הדס פטר: אם תהיה ועדה כזאת שתעזור לי לאסוף מידע, אני אוכל להמשיך את הבירור שלי כדי לדאוג לשלום הציבור וביטחונו.

הדס פטר: אני לא יכולה שוועדה אחרת תחליט.

הדס פטר: אדוני אומר שהוא מעדיף את האינטרסים הכלכליים על שלום הציבור.

יואב קיש: אני יצאתי מהנחה שאת יכולה לבדוק באינטרפול את מי שאת רוצה.

הדס פטר: לא, רק אם יש לי אינדיקציה פלילית.

יואב קיש: מה עמדת משרד המשפטים?

יפעת רווה: אתם מוסיפים עכשיו את הרשות לאיסור הלבנת הון לוועדה, אבל זה לא תואם איתם.

יפעת רווה: סעיף כזה חייב להיות מתואם איתם.

איילת לוי-נחום: הם חלק ממשרד המשפטים.

איילת לוי-נחום: אני לא כל כך מבינה את הטענה.

יפעת רווה: הם לא ראו את זה.

יפעת רווה: דבר כזה מתאמים איתם.

יפעת רווה: משרד המשפטים הוא משרד גדול.

יואב קיש: את רוצה שוועדת כנסת לא תוכל לעשות שינויים אם היא לא תיאמה?

יואב קיש: אם הם לא ירצו, נמחק אותם.

יואב קיש: אם הם יתנגדו לזה, הם לא יהיו בוועדה, ואז דעת היושב-ראש תיחשב ככפולה.

יפעת רווה: הם כתבו לי שאין להם סמכות לשתף במידע שלהם.

יואב קיש: אם הם רוצים להשתתף בוועדה - הם יהיו.

מירי פרנקל-שור: הם כן יכולים לסייע.

מירי פרנקל-שור: לא סתם הכנסנו את הרשות לאיסור הלבנת הון לוועדה.

יפעת רווה: אני אבדוק את זה איתם.

מירי פרנקל-שור: אפשר להסמיך אותם בחקיקה.

מירי פרנקל-שור: אפשר לעשות תיקון.

יפעת רווה: אני אבדוק את זה.

חיים ילין: אני חושב שצריך את הוועדה ברוח מה שאתה אומר.

חיים ילין: אני לא נכנס כרגע אם הרשות לאיסור הלבנת הון בפנים או לא.

חיים ילין: צריך לדעת שלשני הגופים יש מידע פנימי, הם חוקרים כמעט כל דבר שיש בו חשש בתוך מדינת ישראל על משקיעים מחו"ל, כולל גופים שהמיעוט שלהם הם משקיעים מחו"ל.

יואל הדר: הרשות לאיסור הלבנת הון היא לא גוף חוקר.

חיים ילין: האמן לי, היינו במערכת הבנקאית, למדנו בדיוק מה הם עושים.

חיים ילין: הם עצמאיים לגמרי.

חיים ילין: החשש שלי , לפי מה שיואל אומר, זה שהיועץ המשפטי לממשלה יהיה מעל.

חיים ילין: הבעיה כשזורקים את תפוח האדמה הלוהט הזה כלפי מעלה, זה שיש תחושה לאותה ועדה שהיא לא צריכה לקבל את ההחלטה כי יש מישהו מעל שיכול לקבל את ההחלטה במקרה של ספק.

יואב קיש: אמרתי שאני מבטל את זה.

חיים ילין: אם מרימים גוף רציני עם כל הנציגים, שיתכבדו ויקבלו עד הסוף את ההחלטה.

חיים ילין: אני חושב שיש להם את הכלים הכי טובים שיש.

יפעת רווה: הם ביקשו להוריד אותם.

חיים ילין: כולנו תלויים בצו של הרשות לאיסור הלבנת הון.

חיים ילין: כל ההשלכות של חוק הטרור ושל הרבה מאוד חוקים תלויים בצו של הלבנת הון.

חיים ילין: תראו מה קורה בסיני, על מה דאע"ש השתלטו.

חיים ילין: הם השתלטו על סמים.

חיים ילין: זה מניע מספר אחד לטרור.

חיים ילין: לא נראה לי שהלבנת הון לא יכולים להיות כאשר מישהו זר - -

יפעת רווה: אני לא מהרשות לאיסור הלבנת הון.

חיים ילין: אני אומר את דעתי.

חיים ילין: אנחנו כל שנה תלויים בצו שלהם, מחכים לצו.

יפעת רווה: אני לא מייצגת אותם.

יפעת רווה: אני מעבירה את מה שהם כתבו לי.

ציון אפרתי: אנחנו מסכימים, במיוחד עם משרד הכלכלה, לגבי החשש לאפליה של משקיעים זרים בהסכמי - -

יואב קיש: מה לעשות, הם שונים.

ציון אפרתי: אני מציע, על מנת לשמור על השוויוניות, להגיד לוועדה: במידה ויש משקיע , יהיה מי שיהיה - -

יואב קיש: מה זה עוזר לכם, מה זה משנה?

תהילה ורון: זה עוזר, כי בשום מקום אין את הזרקור על המשקיע הזר.

תהילה ורון: זה שרוב המשקיעים שיגיעו לוועדה יהיו זרים - -

יואב קיש: לא רוב, כל.

יואב קיש: מה הבעיה לכתוב "במידה והיה מקרה שבו אין מידע"?

יואב קיש: למה אנחנו צריכים לפרט?

יואב קיש: אני נענה לבקשה.

יואל הדר: אין שום הצדקה לזה, זה סתמי לחלוטין.

יואב קיש: לך זה סתמי, להם זה עוזר.

יואב קיש: מה הבעיה?

יואב קיש: זה לא מזיק ולא גורע מכם כהוא זה.

יואב קיש: זה שזה נראה לכם אבסורד זה בסדר, אבל זה לא פוגע בשום דבר.

יואב קיש: אני מקבל את ההערה.

יואב קיש: יהיה כתוב בסעיף: "לא היה מבקש הרישיון תושב חוץ ולמשטרה אין אפשרות לאמת את המידע..".

יואב קיש: זה יהיה הסעיף, כך הוא יתחיל, בלי להאיר את האור על המשקיעים הזרים.

ציון אפרתי: גם את הכותרת הייתי משנה - ועדה לבחינת רישיון בנושא משקיעים, ללא המילה "זרים".

מירי פרנקל-שור: זה פוגע במשטרה.

יואב קיש: אם זה פוגע במשטרה, אני מוכן לתקן.

הדס פטר: המשטרה היא זאת שנותנת את ההמלצה.

יואב קיש: אנחנו מדברים על תנאי הסף.

יואל הדר: זו בדיוק הבעיה של הוועדה.

הדס פטר: השאלה מה הוועדה עושה.

מירי פרנקל-שור: ככל שהדברים קשורים לביטחון הציבור, יש הבדל בין משקיעי חוץ למשקיעים במדינת ישראל.

מירי פרנקל-שור: כאשר מדובר במשקיעים במדינת ישראל, אני חושבת שלא יכול להיות מצב שבו למשטרה לא יהיה מידע.

מירי פרנקל-שור: אם למשטרה אין מידע, סימן שצריך לאשר את הבקשה.

מירי פרנקל-שור: ההחלטה חייבת להישאר במשטרה.

מירי פרנקל-שור: לעומת זאת, לגבי משקיעים זרים, בהחלט אני מבינה שיש מצבים שלא ניתן יהיה לאסוף מידע.

יואב קיש: אוקי, שכנעת אותי, טעיתי, זה יישאר כפי שזה.

ציון אפרתי: משרד האוצר אחראי.

ציון אפרתי: גם בהקשרים ביטחוניים הוא עשה עבודה.

יואב קיש: אני מבין שאתם רוצים להיות חברים בוועדה.

יואב קיש: אנחנו צריכים לשקול את כל המנגנון.

יהודה גליק: יש לנו אינטרס שמשקיעים זרים יבואו לישראל.

יהודה גליק: יואל יודע שאני מלווה איזה שהוא פרויקט שהמשטרה תוקעת רק בגלל שמדובר במשקיע זר.

יהודה גליק: זה פרויקט שהיה יכול לקדם את כל הנושא הזה של הקנביס והקנביס הרפואי בצורה מאוד מאוד אינטנסיבית.

יואב קיש: למה?

יואב קיש: בגלל חוסר מידע?

יהודה גליק: לא, בגלל שהם לא מוכנים לאשר להם.

הדס פטר: אנחנו מגבשים את המתווה של בדיקת משקיעים זרים.

הדס פטר: זו בדיוק הצעת החוק.

יהודה גליק: כרגע יש פרויקט שעומד תקוע.

יהודה גליק: מדובר באחד הפרויקטים שהכי יקדמו את הנושא הזה.

הדס פטר: אנחנו פה כדי להסדיר את הסיפור הזה, להסדיר איך בודקים ומה בודקים.

יהודה גליק: מה הבעיה לבדוק את זה?

יואב קיש: חבר הכנסת גליק, בוא ניקח את המקרה שאתה מכיר.

יואב קיש: האם למשטרה יש מידע ספציפי לאשר או לשלול את אותה השקעה, או שאין לה מידע?

יהודה גליק: זה אדם שהגיע מקנדה, הקים פה פרויקט.

יואב קיש: לפי החוק אתם אמורים לאשר, יש לכם את כל המידע.

יואל הדר: הוא לא היה נכנס לחוק.

יואב קיש: לוועדה או לחוק?

יואל הדר: לוועדה.

יואב קיש: לחוק הוא היה נכנס, כי הייתם יכולים לאמת או לשלול.

יהודה גליק: האם נוכל לקדם את הפרויקט הזה?

יואב קיש: כן, אחרי שהחוק יעבור.

קרן לרנר: אני רק רוצה לחדד את הדברים שאמרה פה הדס.

קרן לרנר: במידה ומהמסמכים שהוועדה תאסוף תהיה אינדיקציה למשהו שהוא פלילי, תהיה לנו סמכות לבדוק מישורים נוספים שלא יכולנו לבדוק לפני קבלת האמצעים.

קרן לרנר: מאוד מאוד חשוב שההחלטה לא תסתיים בוועדה, שזה יבוא בשנית לבחינת משטרת ישראל.

יואב קיש: אנחנו צריכים להפריד בין שלב איסוף המידע לבין שלב לקיחת ההחלטה ללא מידע.

יואב קיש: טוענים פה במשטרה שיכול להיות שלרשות לאיסור הלבנת הון או לניירות ערך יהיה מידע.

יואב קיש: תוסיפו סעיף כך שבמהלך הבקשה של אותו תאגיד זר או תושב זר תהיה למשטרה סמכות לפנות ולקבל מידע רלוונטי מהגופים האלה.

יואב קיש: התפקיד של הוועדה הוא לא לעזור לכם לאסוף מידע.

יואב קיש: אנחנו נסדיר ככה שתוכלו לקבל מידע מהגופים הרלוונטיים האלה לפני הגעה לוועדה.

יואב קיש: תפקיד הוועדה הוא לתת מענה אחרי שמיציתם את כל מאגרי המידע של הגופים האחרים ועוד לא יכולתם לתת תשובה פוזיטיבית או נגטיבית.

קרן לרנר: אתה שיקפת מצב שבו האיום שנשקף ממשקיע זר הוא רק בהיבט של הייצוא.

קרן לרנר: האיום שנשקף ממשקיע זר הוא בכל שרשרת הגידול.

קרן לרנר: משקיע זר יכול גם להשקיע בחוות גידול.

יואב קיש: אני מסתכל על מכלול השיקולים.

יואב קיש: כמו שאמרתי קודם, בואו לא ניתן למכוניות לנסוע ואז נוריד דרמטית את תאונות הדרכים.

יואב קיש: חבר'ה, תבינו, אנחנו רוצים לפתח את הענף הזה.

יואב קיש: זה פוטנציאל עצום, זה עזרה לחקלאים.

יהודה גליק: זו עזרה לאנשים שסובלים.

יואב קיש: לא ניתן לכם לסרס את זה.

יואב קיש: אני לא מסכים איתכם, אני לא מסכים עם העמדה השמרנית.

יואב קיש: אני בונה מנגנון מאזן, תקבלו את זה.

יהודה גליק: מה הסכנה של משקיע זר?

יואב קיש: אתם עושים את תפקידכם, זו זכותכם, זה בסדר גמור.

יואב קיש: הבית הזה לא הולך על פי העמדה הזאת.

יואב קיש: קיבלתם את כל הכלים לקבל את כל המידע.

יואב קיש: בסוף יהיו מקרים שלא תדעו מה לעשות.

יואב קיש: במקרים האלה הוועדה הזאת תכריע.

יואל הדר: אתה בא ואומר שבסופו של יום משרדים אחרים כן מעוניינים בעניין הזה - -

יואב קיש: באירועים שאין מידע מקבלים החלטה שקולה לפי מכלול השיקולים.

יואל הדר: מה שאתה מבקש זה לא מהפקידות.

יואל הדר: אתה אומר שכשיש בעיה מי שצריך לקבוע זה קובעי המדיניות.

יואב קיש: נכון.

יואב קיש: יש בעיה שאין מידע.

יואל הדר: זו עדיין בעיה.

יואל הדר: אתה מבקש מהוועדה לקבל החלטה, אבל בוועדה יושבים פקידים.

יואל הדר: זה לא מתפקידם של הפקידים לקבל החלטה.

יואל הדר: הפקידים מקבלים הנחיות.

יואב קיש: לא קבענו פקידים.

יואב קיש: נציג המשרד לביטחון פנים - -

יואל הדר: זה פקיד.

יהודה גליק: פקיד מקצועי.

יואב קיש: אתה רוצה שאני אכתוב את השר לביטחון פנים או מי שהוא ממנה למטרה?

יהודה גליק: השר לביטחון פנים או מי שהוא מינה מטעמו.

יואב קיש: אין לי בעיה, זה יהיה השר לביטחון הפנים או מי שהוא מינה מקרב עובדי המשרד.

יואב קיש: אני איתך.

יואב קיש: תקשיב, זה דרג של מדיניות.

יואב קיש: אני מסכים איתך במאה אחוז.

יואב קיש: אם חשבתם שזה פקידותי, זו טעות בהבנה.

יואל הדר: השרים צריכים לקבל את ההחלטה.

יואב קיש: מה אם השר לא רוצה, הוא רוצה להטיל את זה על עובד המשרד שלו?

מירי פרנקל-שור: אתה רוצה שהשר יקבע?

מירי פרנקל-שור: זה בדיוק מה שלא רצינו.

מירי פרנקל-שור: זו עמדת משטרה.

יואל הדר: למשטרה יש עמדה מקצועית.

יואל הדר: השר צריך להגיד אם הוא מקבל את העמדה המקצועית.

יואב קיש: זה לא שהוא לא מקבל.

יואב קיש: העניין הוא שאין לה מידע, שהיא לא יודעת.

יואל הדר: אז הוא לא יקבל את העמדה.

יואל הדר: זה לא חוסר עמדה.

יואל הדר: אני חשבתי על היועץ המשפטי לממשלה שיהיה מעל המשטרה, אבל אמרו לי שלא.

יואל הדר: ההחלטה צריכה להיות ברמה של השרים.

יואב קיש: או מי שהם מחליטים למנות.

יואל הדר: הם לא יקבעו את המדיניות.

יואל הדר: למה אתה יורד למטה?

יואב קיש: אני אגיד לך למה אני יורד למטה.

יואב קיש: יכול להיות שיהיו 100 פניות כך שהוא לא יוכל לעמוד בעומס.

יואב קיש: הוא יכתיב מדיניות למנכ"ל שלו, למשנה למנכ"ל.

יואב קיש: הוא יגיד לו: זו המדיניות שלי, תשב בוועדה ותריץ את 100 הבקשות האלו.

יואל הדר: ברור מה שיקרה פה.

יואל הדר: אם הפקיד כפוף לשר, לא יהיה מצב שהוא יגיד "כן" כשהעמדה המקצועית אומרת "לא".

יואל הדר: לא יכול להיות מצב כזה.

יואב קיש: למה לא?

יואל הדר: אין דבר כזה, אלא אם כן השר עצמו אומר:

יואל הדר: אני רוצה - -

יואב קיש: השר עצמו יכול להגיד לאותו פקיד שהוא ממנה:

יואב קיש: במקרים בהם המשטרה לא יודעת והיא רוצה לפסול קטגורית, אני מבקש שתשב בוועדה, תשמע את כל הגורמים, תנהל סיכונים בעניין הזה, תיקח החלטה.

יואב קיש: אם הייתה בקשה אחת בשנה, יכול להיות שהשר היה עושה את זה בעצמו.

יואב קיש: אם יהיו 500 בשנה, כנראה שהשר לא יעשה את זה בעצמו.

הדס פטר: היינו רוצים שכמו שניתנה לוועדה סמכות לקבל כל מידע שהיא תמצא לנכון מרשימת גופים שיקבע השר לביטחון פנים, כך גם יינתן למשטרה, שהמשטרה תהיה רשאית לקבל מכל גוף מידע.

מירי פרנקל-שור: תגידו לאיזה תיקונים עקיפים אתם מתכוונים.

מירי פרנקל-שור: האם לחוק איסור הלבנת הון?

הדס פטר: כל החוקים.

יואב קיש: אני מסכים.

יואב קיש: הרעיון הוא שצריך לתקן תיקונים עקיפים’ כדי שהמשטרה תוכל לקבל מידע מכל הגורמים שעוסקים במידע בינלאומי.

איתי מלכיאור: אותנו, את משרד הכלכלה, זה שם בבעיה בינלאומית מול כל מיני פורומים.

איתי מלכיאור: זה מסבך אותנו.

איתי מלכיאור: ברור לכל היושבים בחדר שאין מצב שלגבי עוסק ישראל או משקיע ישראלי לא יהיה מידע.

יואב קיש: אם אין מידע, אז אין מידע.

איתי מלכיאור: זה אומר שהוא יאושר או ייפסל.

יואב קיש: אתה אומר שזה יכול לייצר לכם קונפליקטים בינלאומיים?

יואב קיש: אני רוצה להגיד לאן אנחנו הולכים בעניין הזה.

יואב קיש: אנחנו נצטרך לעשות עוד ישיבה, כי אני רוצה לראות נוסח גמור, לראות שהובנו הדברים שאני רוצה, שלא תצא איזו טעות ניסוח כזו או אחרת.

יואב קיש: אני לא הולך להצביע היום, כי לא נספיק להביא את זה לניסוח.

יואב קיש: נקבע ישיבה בהקדם, אפילו ביום רביעי, שבה נראה נוסח ונצביע.

יואב קיש: מטרתו של הנוסח לסכם את הדברים שאני אומר עכשיו.

יואב קיש: אנחנו מפרידים בין שלב איסוף המידע לשלב שאין מידע מספק.

יואב קיש: בשלב איסוף המידע צריך לאפשר למשטרה מנגנון בו היא תוכל לקבל חומרים מגופים אחרים שעוסקים במידע בין לאומי, בכפוף לאישור השר, בכפוף לתקנות.

יואב קיש: זה לא שאוטומטית הם הולכים ומבקשים.

יואב קיש: תיבנו את המנגנון עם התיקונים העקיפים.

יואב קיש: זה במסגרת שישה חודשים.

יואב קיש: ברגע שגמרתם את ששת החודשים האלה, אתם צריכים לתת תשובה אם הוא מאושר, נפסל, או שאין מידע מספק.

יואב קיש: אתם יכולים לתת את כל אחת מהתשובות האלו גם קודם, אני לא מחייב אתכם לחכות שישה חודשים.

יואב קיש: אם עברו שישה חודשים ולא נתתם תשובה, ראש היק"ר מוציא לכם מכתב שאם בעוד חודש אין תשובה זה ייראה כאישור.

יואב קיש: במידה ואמרתם שנפסל או אושר בשישה חודשים, שם זה נגמר.

יואב קיש: במידה ואמרתם שאין מידע, אנחנו מתחילים לספור חודשיים חדשים, כאשר בחודשיים האלה הוועדה הזאת צריכה להתכנס ולקבל החלטה.

יואב קיש: הוועדה היא ועדת מדיניות, הנציגים שלה הם השרים או נציגיהם.

יואב קיש: ועדת המדיניות מורכבת מארבעה אנשים: השר לביטחון פנים או נציג מטעמו, שר האוצר או נציג מטעמו, שר הבריאות או נציג מטעמו, ונציג משרד הכלכלה.

יואב קיש: אם יהיה תיקו, הקול של יושב-ראש הוועדה יהיה כפול.

יואל הדר: עשית שלושה מול אחד.

יואל הדר: הוועדה לא מאוזנת.

יואב קיש: האם הרשות לניירות ערך מאזנת את זה?

יואל הדר: זה שייך לשר האוצר.

יואב קיש: במקום נציג שר האוצר יהיה ראש רשות ניירות ערך או מי מטעמו.

יואב קיש: אם יש תיקו, הקול של היושב ראש ייחשב ככפול.

יואב קיש: אני מקבל את הערת משרד הכלכלה.

מירי פרנקל-שור: אנחנו פותחים כאן פתח.

יואב קיש: אני לא רוצה להגיד תושב זר, תאגיד זר, אני רוצה להגיד שבמידה ולמשטרה אין יכולת לאמת מידע בעניין המשקיע, היא תפנה להחלטת הוועדה.

מירי פרנקל-שור: אני חושבת שזו פגיעה.

מירי פרנקל-שור: באיזון שבין הפגיעה בחופש העיסוק לבין - -

יואב קיש: למה פגיעה?

מירי פרנקל-שור: לא יכול להיות מצב שלגבי משקיע ישראלי - -

יואב קיש: אז לא יהיה.

מירי פרנקל-שור: אבל אתה נותן להם את האפשרות.

יואב קיש: אני לא נותן שום פתח.

מירי פרנקל-שור: כן, אתה נותן פתח.

מירי פרנקל-שור: אתה נותן להם להגיע למסקנה שאין להם מספיק מידע.

מירי פרנקל-שור: אנחנו נשב עם משרד הכלכלה להבין איזה בעיות בינלאומיות מתעוררות.

יואב קיש: אולי אני נותן פתח, אבל אני פותר בעיה אחרת.

יואב קיש: אני לא מפחד מהפתח בהכירי את מה שקורה במשטרה.

יואב קיש: אני כן מוכן שתשבו עם משרד הכלכלה.

יואב קיש: אם תוכלו למצוא ניסוח אחר - -

מירי פרנקל-שור: זה עניין של עיקרון.

יואב קיש: אני מאזן בין החשש של אמנות בינלאומיות ואת זה שאנחנו מחריגים משקיעים זרים, שזו אמירה שאני לא פעם ראשונה שומע אותה, לבין החשש מזה שהמשטרה תשתמש בזה שאין לה מספיק מידע כדי לאמת על ישראלים.

יואב קיש: כרגע זו ההחלטה שלי.

יואב קיש: אני אשמח שתשבי עם משרד הכלכלה, על-מנת למצוא ניסוח שיפתור להם את הבעיה.

יואב קיש: מה לעשות, אני מבין את הרגישות במקום הזה.

מירי פרנקל-שור: האיזון שנעשה פה הוא לא איזון נכון.

מירי פרנקל-שור: אין דין משקיע זר כדין חברה ישראלית.

יואב קיש: כן, לפי הסכמי הסחר של הממשלה.

מירי פרנקל-שור: אנחנו נלמד את הנושא.

מירי פרנקל-שור: לא יכול להיות מצב שהמשטרה תהיה במצב שהיא תגיד שאין לה מספיק נתונים על מנת לקבל עמדה.

מירי פרנקל-שור: נותנים פה יותר מידי כוח למשטרה, זה לא יכול להיות.

מירי פרנקל-שור: מצב כזה הוא בלתי אפשרי.

איתי מלכיאור: המשטרה לא רוצה את הכוח הזה.

מירי פרנקל-שור: לא צריך לתת לה.

מירי פרנקל-שור: נלמד את הטענות שלכם ונראה.

יואב קיש: אפשר למצוא ניסוח שלא ייתן את הפתח הזה וגם לא יעשה את האפליה הזאת.

לילך וגנר: הגורמים שהרשות לאיסור הלבנת הון יכולה להעביר להם מידע מנויים בחוק איסור הלבנת הון.

לילך וגנר: מדובר על עניינים שקשורים לביטחון המדינה ועל עניינים שקשורים לעבירות פליליות של הלבנת הון.

לילך וגנר: אין העברת מידע מהרשות לאיסור הלבנת הון לצורכי רגולציה, לרישיונות וכיוצא באלה.

לילך וגנר: אין כזה הליך בחוק איסור הלבנת הון.

לילך וגנר: לא כל כך הבנתי מה פה על הפרק מבחינת הרשות.

מירי פרנקל-שור: אני מבינה את מה שאת אומרת.

מירי פרנקל-שור: זה לא לצורכי רגולציה.

מירי פרנקל-שור: השאלה אם יש לכם מידע על חברה מסוימת שיש בה אלמנטים פליליים שיכולים לפגוע בביטחון הציבור.

לילך וגנר: אין מבחן כזה בחוק איסור הלבנת הון.

לילך וגנר: עבירות סמים הן עבירות מקור.

לילך וגנר: אם לרשות לאיסור הלבנת הון יש חשד שמבוצעת הלבנת הון בעקבות עבירת מקור של סמים, היא תעביר את המידע למשטרה.

לילך וגנר: היא לא מעבירה לאף גוף לצורכי רישיונות.

יואב קיש: אלה חלק מהדברים שצריך לבחון.

איילת לוי-נחום: אנחנו בעמוד 4, סעיף (ד).

יואב קיש: פה זה עוד פעם המשטרה?

איילת לוי-נחום: זו לא תהיה משטרה.

איילת לוי-נחום: צריך לקבל החלטה בעניין הזה לאורך כל הדרך.

איילת לוי-נחום: בכל הסעיפים שמופיעה המשטרה צריך שיהיה גורם ספציפי.

שחר ישראל: אנחנו מצטרפים לעמדת המשטרה שאין צורך להגדיר גורם ספציפי, מספיק קצין מוסמך.

יואב קיש: כתוב "המלצת המשטרה".

יואב קיש: את רוצה להשאיר את זה משטרה?

מירי פרנקל-שור: קצין מוסמך.

מירי פרנקל-שור: הם תומכים בעמדתנו.

שחר ישראל: עמדתנו לעניין ההמלצות היא שזה יהיה קצין משטרה.

הדס פטר: אז שיהיה קצין משטרה בכיר.

מירי פרנקל-שור: אתם יודעים מה, אנחנו נשב.

מירי פרנקל-שור: לכל מקום נגיע לפונקציה שצריכה להיות.

יואב קיש: בדיוק, לכל מקום צריכה להיות פונקציה, כפי ששמענו את עמדת משרד המשפטים.

טל ימיני: היה ויש פונקציה שלא אמורה לעסוק בזה, שלא תעסוק בזה.

יואב קיש: רוצים לקבוע בחקיקה בדיוק את הפונקציה.

יואב קיש: צריכה להיות גמישות כך שזה יוכל להיות גם קצין אחר.

איילת לוי-נחום: (ד) המלצת המשטרה תינתן לא יאוחר מארבעה חודשים מיום שהועברו לה על ידי המנהל כל המסמכים הדרושים; לעניין תאגיד זר, רשאי ראש אגף חקירות ומודיעין במשטרה או מי שהוסמך לכך מטעמו להאריך את המועד הקבוע למתן המלצת המשטרה, מעת לעת, לתקופות נוספות ובלבד שסך כל התקופות הארכה לא יעלו על חודשיים.

איילת לוי-נחום: סעיף (ה) נמחק בגלל שינויי נוסח.

יואב קיש: סעיף 25ב2 מיותר לחלוטין.

יואב קיש: אתם תמיד רשאים להודיע תוך 30 יום.

יואב קיש: למה צריך את הסעיף הזה?

יואל הדר: זה לטובת האזרחים.

יואל הדר: זה משחרר את האזרחים.

יואב קיש: אתם יכולים לעשות את זה בלי החוק.

יואב קיש: למה אני צריך לכתוב בחוק שאתם יכולים להקל?

יואב קיש: ברור שאתם יכולים לעשות את זה.

יואב קיש: אם זה לא כתוב, זה לא ברור שהם יכולים לעשות את זה?

יואל הדר: יש פה אפשרות ישר לתת.

יואב קיש: אני לא מצפה מכם שתשתמשו בכל ארבעת החודשים.

יואב קיש: שמתי מקסימום.

יואב קיש: אחרי שבוע תודיעו.

יואב קיש: בואו אני אסביר רגע מה המטרה של ההמלצה שלכם.

יואב קיש: אתם בוחנים כן או לא במצב שבו יש מידע.

יואב קיש: אם הגעתם אחרי שבוע להחלטה שכן או להחלטה שלא, תודיעו.

הדס פטר: זה כדי לאפשר למשטרה בכלל לא לבחון מקרים מסוימים.

יואב קיש: בכלל לא לבחון אומר שכן.

הדס פטר: זו החלטה של הרגולטור אם כן או לא.

הדס פטר: אנחנו לא בוחנים, אנחנו נותנים המלצה.

יואב קיש: זה סתם נראה לי מיותר, אבל אם אתם רוצים זה יישאר.

טל ימיני: ב-25ג(א) אנחנו מבקשים שבמקום המילים "לביטחון הציבור" יהיו המילים "לשלום הציבור".

יואב קיש: אני לא יודע מה ההבדל.

טל ימיני: יש הבדל.

טל ימיני: כשמדובר בביטחון הציבור, מישהו צריך להוכיח שיש משהו שקשור לביטחון.

יואב קיש: ושלום הציבור?

טל ימיני: שלום הציבור זו מטרייה יותר רחבה.

איילת לוי-נחום: ב-(ב) הוספנו "ואם ניתן צו הפסקה מינהלי כאמור בסעיף 25ד1, יודיעו על כך בתוך 14 ימים מיום הפנייה כאמור".

איילת לוי-נחום: (ג) לא יבוטל רישיון אלא לאחר שניתנה לבעל הרישיון הזדמנות להשמיע את טענותיו בפני המנהל וקצין משטרה בכיר שמינה המפכ"ל (בסעיף זה – שימוע משותף).

איילת לוי-נחום: (ד)(1) סבר המנהל לאחר קיום השימוע המשותף, כי אין לבטל הרישיון וקצין המשטרה הבכיר שמונה על ידי המפכ"ל לא הסכים עם החלטת המנהל, תועבר הבקשה לביטול הרישיון בצירוף עמדת המנהל ועמדת המשטרה להחלטת השר לביטחון פנים.

יואב קיש: זה רק לגבי אבטחה ומיגון.

איילת לוי-נחום: כן.

איילת לוי-נחום: (ד)(2) הועברה ההחלטה לשר לביטחון הפנים כאמור בסעיף קטן (ד)(1), יחליט השר לביטחון הפנים בעניין ביטול הרישיון לאחר התייעצות עם שר הבריאות.

איילת לוי-נחום: בסעיף 25ד הוספנו "רשאי שוטר שהסמיך ראש אגף שיטור או קצין אחר בדרגת ניצב שקבע המפכ"ל".

איילת לוי-נחום: בצו הפסקה מינהלי, סעיף 25ד1(א), הוספנו בסיפא "ובשים לב להיקף הפגיעה בגידול התוצרת החקלאית".

איילת לוי-נחום: 25ד1(ג) צו הפסקה מינהלי לא יינתן אם הוגשה לבית המשפט בקשה לצו הפסקה שיפוטי לפי סעיף 25ה בעניין אותו עסק;

טל ימיני: אנחנו רוצים להוסיף בסוף שזה יהיה בשל אותן הנסיבות.

יואב קיש: זה הגיוני.

טל ימיני: אנחנו מבקשים להוסיף אחרי המילים "לצו הפסקה שיפוטי" את המילים "או כתב אישום לפי פרק זה".

איילת לוי-נחום: בעמוד 8, סעיף קטן (י), אם נשארה המחלוקת על צו הפסקה מינהלי, ניתן לעתור לבית משפט שלום.

איילת לוי-נחום: משרד המשפטים מבקש להוסיף את הנושא הזה של הנשיא.

יואב קיש: משרד המשפטים, לא הצלחנו לשכנע אתכם בדיון הקודם?

שחר ישראל: סיכמנו שנעביר רשימה של חקיקה שמעגנת את אותו כלל שאנחנו מציעים פה.

יואב קיש: יש חקיקות דומות?

איילת לוי-נחום: יש חקיקה רלוונטית, אבל יש גם חקיקה שלא מתייחסת לבית משפט שלום שיושב בו נשיא בית משפט השלום.

איילת לוי-נחום: זה מגביל את מבקש הרישיון, כי אחד, הוא מחויב עכשיו לפנות לבית משפט שלום שבו יושב הנשיא, ושניים, בחוק הגבלת שימוש במקום בית משפט שלום רלוונטי.

איילת לוי-נחום: אני לא מבינה איך חוק הגבלת שימוש במקום יפנה לבית משפט השלום בנושא הזה של פקודת הסמים.

הדס פטר: כשמדובר על הגבלת שימוש במקום כי נעברה בחוות הגידול עבירה שרוצים להפסיק אותה, יפנו בעתירה לבית משפט שלום, אבל לגבי הפרת תנאים יצטרכו לפנות לבית משפט שלום שיש בו נשיא.

הדס פטר: זה לא הגיוני.

אפי טפליץ: שחר תתייחס לחשיבות שזה יהיה בבית משפט שבו יושב נשיא.

אפי טפליץ: לעניין חוק הגבלת שימוש במקום, ואני חוזרת על זה עוד מהדיון הראשון, חשוב לעשות את ההבחנה.

אפי טפליץ: חוק הגבלת שימוש במקום צופה פני עבירות פליליות.

אפי טפליץ: הוא נועד להתעסק בעבירות של סחר בסמים , ייצור סמים ללא רישיון.

אפי טפליץ: בחוק הזה אנחנו לא מתעסקים בדבר הזה.

אפי טפליץ: הערבוב בין שני הדברים האלה הוא לא נכון.

אפי טפליץ: נכון, אי קיום תנאים ברישיון זו גם עבירה פלילית.

אפי טפליץ: זו לא עבירה פלילית לפי חוק הגבלת שימוש במקום, זו עבירה רגולטורית.

אפי טפליץ: צו ההפסקה המינהלי הזה הוא מינהלי, הוא לא צופה פני הליך פלילי, לכן לא נכון לקשור בין שניהם.

אפי טפליץ: צריכה להיות לכם מדיניות ברורה מתי אתם פועלים לפי כל חוק.

יואב קיש: אני לא רוצה לגזור עכשיו את נושא המדיניות מהחקיקות השונות.

יואב קיש: אני מסתכל על טובת הנתבע.

יואב קיש: אני לא רוצה לחייב אותו לנשיא.

יואב קיש: זה יהיה כפי שהנוסח כתוב.

ענת מססה קינן: צריך יהיה להכניס פה סמכות מקומית כלשהי, כי כרגע כתוב רק שלום.

ענת מססה קינן: נצטרך לקבוע את הסמכות המקומית הרגילה כמו בחוק הגבלת שימוש במקום.

יואב קיש: מה רע בנוסח הקיים?

איילת לוי-נחום: אנחנו נצטרך להוסיף אחרי סעיף (י) איזה שהוא סעיף שיגיד: "הוראות סעיף 2 לחוק המעצרים לעניין הסמכות המקומית יחולו גם בכל עניין שחוק זה דן בו, אלא אם נקבע במפורש אחרת".

איילת לוי-נחום: זה מקובל?

אפי טפליץ: אני מבקשת להעיר בקשר לעניין צו ההפסקה המינהלי בבית משפט שיושב הנשיא.

אפי טפליץ: אני מבינה את האמירה שזה מגביל את העותר, אבל צריך להבין שיש פה ניסיון לעשות איזה שהוא איזון.

אפי טפליץ: אנחנו לא רוצים להעביר את זה לבית משפט לעניינים מינהליים, למרות שמדובר בצו שהוא מינהלי מטבעו, הוא לא פלילי, הוא לא אזרחי, ראוי שהוא יידון בכלים המינהליים שבהם בית המשפט לא נכנס לנעלי הרשות.

יואב קיש: בית משפט השלום לא דן בזה?

אפי טפליץ: זה בדיוק העניין, אנחנו רוצים להגביל את בית משפט שלום.

יואב קיש: אני בא ממקום שהוא פחות משפטי.

יואב קיש: אני מסתכל על הנתבע.

יואב קיש: אני רוצה ללכת למקום העסק כפי שהוא הוגדר.

אפי טפליץ: אני מבקשת להעיר לעניין הסמכות המקומית.

אפי טפליץ: סיכמנו עם המשטרה שגם אם לא יהיה מדובר בנשיא בית משפט שלום, אנחנו נוסיף את מקום העיסוק.

אפי טפליץ: אין צורך להפנות לחוק המעצרים, הוא לא רלוונטי.

יואב קיש: בסדר.

איילת לוי-נחום: גם בסעיף של צו הפסקה שיפוטי הוספנו את התוספת של הגידולים החקלאיים.

איילת לוי-נחום: בסעיף 25ו(א) תוקן הנוסח בסיפא של הסעיף.

איילת לוי-נחום: 25ו.

איילת לוי-נחום: (א) בדיון בבקשה כאמור בסעיף 25ה וסעיף 25ד1, רשאי התובע לבקש לפרט או להציג לפני בית המשפט בלבד עובדות או מידע שעליהם מבסס את טענותיו (בסעיף זה חומר חסוי); בקשה כאמור תוגש בכתב ותהיה מנומקת במידת האפשר וככל שאין חשש לחשיפת החומר החסוי.

איילת לוי-נחום: 25ז1 (ב) על אף הוראות סעיף 221(ב) לחוק סדר הדין הפלילי (נוסח משולב), רשאי השר לביטחון הפנים בהסכמת שר המשפטים ושר הבריאות ובאישור ועדת הפנים והגנת הסביבה של הכנסת, לקבוע שיעור קנס העולה על סכום הקנס הקבוע בסעיף האמור ושיעור קנס לכל יום בו העבירה חוזרת או נמשכת.

ענת מססה קינן: יהיה כתוב "מאחר ושיעור קנס לעבירה חוזרת או נוספת ולכל יום בו עבירה נמשכת".

איילת לוי-נחום: ובלבד ששיעור הקנס לא יעלה על הקנס הקבוע לאותה עבירה.

יואב קיש: בסדר.

איילת לוי-נחום: אני מזכירה לאדוני שבנושא של אחריות נושא משרה בתאגיד דיברנו על שיעור הקנס.

איילת לוי-נחום: אתם ביקשתם את ההפניה לסעיף 61(א)(4) לחוק העונשין.

איילת לוי-נחום: אני מבינה שזה קנס של 226 אלף שקלים לנושא משרה.

הדס פטר: זה בהסכמה עם משרד המשפטים.

יואב קיש: זו ההצעה שלכם לוועדה.

יואב קיש: אנחנו מדברים על סדר גודל של 220 אלף שקלים.

איילת לוי-נחום: הוראת מעבר 3.

איילת לוי-נחום: (א) מי שניתן לו רישיון לעיסוק בקנבוס ערב תחילתו של חוק זה, יראו אותו כאילו ניתן לו רישיון לפי פרק ג'1 לפקודה כנוסחו בסעיף 1 לחוק זה, ויחולו עליו הוראות הפרק האמור.

איילת לוי-נחום: (ב) תנאי מיגון ואבטחה, תנאים, מגבלות, או דרישות נוספים לעיסוק בקנבוס, שפורסמו באתר משרד הבריאות, ערב תחילתו של חוק זה, ימשיכו לחול כל עוד לא בוטלו או שונו.

יואב קיש: המשמעות היא שמי שכבר עוסק ממשיך, לא עושים לו שום הליך נפרד.

איילת לוי-נחום: הוא לא צריך להגיש בקשה מחדש.

יואב קיש: הוא לא צריך, התנאים שקיימים ימשיכו לחול.

אמיר ליפשיץ: אין הוראה בנוסח שקובעת תחולה נדחית.

אמיר ליפשיץ: אנחנו לא ערוכים ליישום החוק הזה באופן מיידי.

יואב קיש: מתי?

אמיר ליפשיץ: אין לנו בעיה משאבית.

אמיר ליפשיץ: התקבלו המשאבים שאמורים להיות מפורסמים ב-2019.

יואב קיש: האוצר נתן לכם משאבים?

אמיר ליפשיץ: האוצר הקצה את המשאבים.

יואב קיש: למה אתם צריכים את הזמן?

אמיר ליפשיץ: מכיוון שאנחנו צריכים להקים פה מערכים של פיקוח, מערכים של בדיקות מודיעיניות - -

יואב קיש: כמה זמן?

אמיר ליפשיץ: אנחנו מבקשים בדרך כלל שמונה חודשים.

יואב קיש: מה קובעת החלטת הממשלה?

אמיר ליפשיץ: היא קובעת חצי שנה.

יואב קיש: ממתי?

אמיר ליפשיץ: ממועד קבלת המשאבים.

אמיר ליפשיץ: בעוד שבועיים אנחנו אמורים לקבל את המשאבים, לפרסם אותם.

אמיר ליפשיץ: התקופה הזאת היא לא רק לצורך גיוס שוטרים חדשים.

אמיר ליפשיץ: נעשה את המקסימום במהלך החודשים האלה לווסת תקנים קיימים מתפקידים אחרים.

יואב קיש: אני לא הולך בדקה האחרונה של הדיון לקבוע.

יואב קיש: אנחנו נדון על זה בדיון האחרון.

יואב קיש: תהיה החלטה על תאריך תחולה.

יואב קיש: שמענו את דרישת המשטרה לשמונה חודשים, אנחנו נחליט על זה בדיון הבא.

יואב קיש: סיימנו את ההקראה.

יואב קיש: אני לא הולך להצבעה היום.

יואב קיש: אנחנו צריכים לזקק מספר נושאים, בין אם זה העניין של הרשות לאיסור הלבנת הון, בין אם זה הניסוח של משקיע זר של משרד הכלכלה, בין אם זה העניין של כניסת החוק לתוקף.

יואב קיש: אלה שלושת הנושאים המרכזיים שנשארו.

יואב קיש: לגבי הוועדה, הפרדנו אותה מנושא איסוף המידע.

יואב קיש: היא תיתן את המלצתה כשאין מידע.

יואב קיש: היא תחליף את המלצת המשטרה.

יואב קיש: היא מבוססת על מדיניות, לא על פקידות.

יואב קיש: זה הכיוון, לשם הולכים.

יואב קיש: אני מקווה מאוד שבישיבה הבאה נוכל לסיים את החקיקה.

יואב קיש: תודה רבה, הישיבה נעולה.